**PREDBEŽNÁ INFORMÁCIA**

**(podľa § 9 zákona č. 400/2015 Z. z. o tvorbe právnych predpisov**

**a o Zbierke zákonov Slovenskej republiky a o zmene a doplnení niektorých zákonov)**

**1. Pripravovaný právny predpis:**

Návrh zákona, ktorým sa mení a dopĺňa zákon č. 35/2019 Z. z. o finančnej správe a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

**2. Základné ciele právnej úpravy:**

Návrh zákona bude vypracovaný ako iniciatívny materiál. Na základe poznatkov a skúseností s uplatňovaním zákona o finančnej správe získaných za prvý rok
od nadobudnutia jeho účinnosti, ako aj na základe požiadaviek finančnej správy, bude pripravovaný návrh zákona meniť a dopĺňať niektoré ustanovenia, ktoré sa na jednej strane týkajú pôsobnosti orgánov finančnej správy, resp. oprávnení ozbrojených príslušníkov finančnej správy, a na strane druhej služobného pomeru príslušníkov finančnej správy. Cieľom predmetného návrhu zákona bude precizovanie právnej úpravy regulujúcej základné aspekty fungovania finančnej správy ako navonok, tak aj smerom dovnútra, čím sa prispeje k efektívnemu plneniu úloh zverených finančnej správe zákonom o finančnej správe alebo osobitnými predpismi. Zároveň sa v nadväznosti na tieto zmeny navrhne úprava ustanovení v súvisiacich právnych predpisoch.

**3. Zhodnotenie súčasného stavu:**

Zákon č. 35/2019 Z. z. o finančnej správe a o zmene a doplnení niektorých zákonov nadobudol účinnosť 1. 4. 2019 a 1. 7. 2019. Zákon zjednotil úpravu kompetencií všetkých orgánov finančnej správy a ustanovil spoločné pravidlá vykonávania štátnej služby
pre všetkých pracovníkov finančnej správy, ktorí vykonávajú štátnu službu. Doteraz bol zákon dvakrát novelizovaný, a to zákonom č. 319/2019 Z. z. a zákonom č. 126/2020 Z. z.

**4. Spôsob zapojenia verejnosti do prípravy právneho predpisu:**

Verejnosť sa môže zapojiť do prípravy právneho predpisu formou zasielania podnetov
a návrhov v súlade so základnými cieľmi podľa bodu 2 v termíne do 15. júna 2020.

Kontaktné údaje:

Ministerstvo financií Slovenskej republiky

odbor colný

Štefanovičova 5

817 82 Bratislava 15

email: janka.marekova@mfsr.sk

**5. Predpokladaný termín začatia pripomienkového konania:**

Október 2020